Nad vist ei vaata seal turvalinte, igatahes lubati meie firmal veel mitu kuud seal majas teenust osutada. Aegajalt küll läkitati bossile kõikvõimalikke kaebusi küll ühe puuduva vetsurulli, küll sööklapõrandalt leitud leivaraasu pärast. Soomlased üldse armastavad kangesti kaevata. Nii, kui vihma sadama hakkas, tuli kortermajadest iga päev kaebusi, et mitte keegi ei käi koristamas. Talvel lumega ja suvel kuivaga kaebused lakkavad, ehkki  koristamas käiakse mitu korda harvemini. Koolimajaga oli nii, et kui Riina ja teised ühel kenal päeval jälle suurema terrori ohvriks langesid, pühkisid nad lihtsalt keskpõrandalt suurema sodi hunnikusse ja tulid ära. Ja mitte keegi ei kaevanud.